Llíria participa en el III Festival Internacional de Música de Leiria (Portugal)
24 de febrer de 2025

Llíria ha participat este cap de setmana en el III Festival Leiria Ciutat Creativa de la Música, un esdeveniment cultural a este municipi de Portugal amb una gran projecció internacional.

Aprofitant la seua assistència a este festival, l'alcalde de Llíria, Joanma Miguel, ha firmat una carta d'intencions amb el seu homòleg de Leiria per a poder continuar duent a terme noves col·laboracions i intercanvis d'experiències entre músics professionals i educands de les dos ciutats de la xarxa UNESCO i les seues entitats musicals.

Segons ha explicat el primer edil “els dos municipis tenim una ànima comuna, que és la música, a través de la qual hem creat un nexe d'unió que s'ha vist fructificat amb diferents experiències en les quals han participat músics de les dos localitats, tant a nivell educatiu, amb l'edició de diverses mobilitats Erasmus, com en el pla professional, amb actuacions en concerts i esdeveniments internacionals, com ara el III Festival Ciutat Creativa de la Música UNESCO de Leiria”.

“L'objectiu és continuar esta labor, convidant a artistes de diferents estètiques, orígens i generacions, perquè l'art musical, que té un immens poder transformador, ajude a crear nous vincles i motive la creativitat entre els nostres jóvens talents”, ha assenyalat.

Per a Joanma Miguel, “Llíria continua consolidant la seua posició com a Ciutat Creativa de la Música en la xarxa mundial de la UNESCO, reforçant el paper central de la música i l'art i enfortint els vincles amb altres localitats associades”.

Participació de músics de Llíria

Responent a les directrius d'acció de la UNESCO per a les ciutats creatives, el Festival de Leiria ha tingut com a objectiu destacar als músics, impulsant-se com un moment d'agregació creativa que posa en diàleg als artistes locals amb noms ineludibles a nivell nacional i internacional en els camps de la música electrònica i experimental, el jazz i la música contemporània. El fruit d'esta interacció creativa al voltant del tema proposat anualment s'ha presentat al llarg dels tres dies de concerts que s'han realitzat en els teatres José Lúcio da Silva i Miguel Franco.

La capital del Camp de Túria ha estat representada en este festival pel jove músic, director i compositor de Llíria, l’oboista Aitor Llimerá, que va interpretar una composició d'oboé i marimba creada en exclusiva per a este esdeveniment.

Paral·lelament, Leiria ha volgut incentivar també en esta trobada als jóvens creadors i, en eixe sentit, es va crear el Concurs Internacional de Composició de Leiria, on s'interpreten les obres finalistes i es fa entrega dels premis a jóvens compositors en les àrees de jazz i música clàssica. En este certamen, Llíria també ha participat amb el músic i compositor José Alamá, que formava part del jurat en esta edició.